CELEX: 62020TN0094
Language: fi
Date: 2020-02-19 00:00:00
Title: Asia T-94/20: Kanne 19.2.2020 – Campine ja Campine Recycling v. komissio

27.4.2020   
            
            
               FI
            
            
               Euroopan unionin virallinen lehti
            
            
               C 137/52
            
         
      Kanne 19.2.2020 – Campine ja Campine Recycling v. komissio
      (Asia T-94/20)
      (2020/C 137/83)
      Oikeudenkäyntikieli: englanti
      
         Asianosaiset
      
      
         Kantajat: Campine NV (Beerse, Belgia) ja Campine Recycling NV (Beerse) (edustajat: asianajajat C. Verdonck, B. Gielen ja Q. Silvestre)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  velvoittamaan komission maksamaan unionin yleisen tuomioistuimen asiassa Campine antaman tuomion (1) noudattamiseksi korvauksen, joka vastaa viivästyskorkoa ajanjaksolta, joka alkaa päivästä, jonka Campine on alustavasti maksanut sakon, ja päättyy 11.12.2019. Viivästyskorko pitäisi laskea soveltamalla sovellettavaa EKP:n jälleenrahoituskorkoa korotettuna 3,5 prosenttiyksiköllä (kokonaismäärä 300 637,32 euroa) tai vaihtoehtoisesti soveltamalla unionin yleisen tuomioistuimen asianmukaiseksi katsomaa korkoa
               
            
                  —
               
               
                  velvoittamaan komission maksamaan viivästyskorkoa a alakohdassa mainitulle määrälle eli korvaukselle, joka vastaa viivästyskorkoa sille osalle sakkoa, joka on kumottu. Kyseinen viivästyskorko pitäisi laskea soveltamalla sovellettavaa EKP:n jälleenrahoituskorkoa korotettuna 3,5 prosenttiyksiköllä (kokonaismäärä 300 637,32 euroa eli 28,83 euroa päivässä) tai vaihtoehtoisesti soveltamalla unionin yleisen tuomioistuimen asianmukaiseksi katsomaa korkoa. Tämä viivästyskorko pitäisi laskea ajanjaksolta, joka alkaa komission pääoman takaisinmaksusta 11.12.2019 tai vaihtoehtoisesti unionin yleisen tuomioistuimen ratkaisun antamisesta tässä asiassa tai vielä toissijaisemmin ajanjaksolta, jonka alkamispäivän unionin yleinen tuomioistuin katsoo asianmukaiseksi.
               
            
                  —
               
               
                  toissijaisesti kumoamaan komission 13.1.2020 päivätyn kirjeen, tai vaihtoehtoisesti komission 10.12.2019 päivätyn sähköpostiviestin, jossa komissio on kieltäytynyt maksamasta viivästyskorkoa kantajille unionin yleisen tuomioistuimen asiassa T-240/17 antaman tuomion mukaisesti, ja velvoittamaan komission maksamaan vahingonkorvausta SEUT 340 artiklan nojalla tai vaihtoehtoisesti ryhtymään tarvittaviin toimenpiteisiin varmistaakseen unionin yleisen tuomioistuimen 7.11.2019 antaman tuomion noudattamisen SEUT 266 artiklan ensimmäisen kohdan vaatimusten valossa
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kolmeen kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että komission on maksettava korvausta SEUT 266 artiklan toisen kohdan ja SEUT 340 artiklan toisen kohdan nojalla. Kantajat väittävät, että unionin yleisen tuomioistuimen asiassa Campine antaman tuomion johdosta komission on, SEUT 266 artiklan ensimmäisen kohdan nojalla, sellaisena kuin sitä on tulkittu oikeuskäytännössä, kyseistä tuomiota noudattaakseen paitsi palautettava sakon pääoma myös maksettava tavanomaista viivästyskorkoa korvauksena siitä, että tätä määrää ei ole voitu käyttää viiteajanjaksona (eli kantajien suorittaman alustavan maksun ja komission suorittaman palauttamisen välisenä aikana), eikä komissiolla ole tältä osin harkintavaltaa. Kun otetaan huomioon kumoamistuomion takautuva vaikutus, komission on maksettava viivästyskorkoa vastaava korvaus noudattaakseen unionin yleisen tuomioistuimen asiassa Campine antamaa tuomiota.
               
            
                  2)
               
               
                  Toinen kanneperuste, joka perustuu siihen, että komission on maksettava viivästyskorkoa maksettavalle korvaukselle. Kantajat katsovat, että restitutio in integrum -periaate edellyttää, että komissio maksaa korvaukselle viivästyskorkoa, joka vastaa sakon kumotulle osalle maksettavaa viivästyskorkoa.
               
            
                  3)
               
               
                  Kolmas kanneperuste, joka perustuu siihen, että komission 13.1.2020 päivätty kirje tai vaihtoehtoisesti komission 10.12.2019 päivätty sähköpostiviesti, jossa komissio on kieltäytynyt maksamasta viivästyskorkoa, on lainvastainen ja sen vuoksi kumottava. Kantajat väittävät, että nämä toimet ovat lainvastaisia, koska SEUT 266 artiklan ensimmäistä kohtaa ja SEUT 296 artiklan ensimmäistä kohtaa on rikottu.
               
            
         (1)  Tuomio 7.11.2019, Campine ja Campine Recycling v. komissio (T-240/17, EU:T:2019:778).